L’am M. CC. LXXXXVIII li avesques de Laingres havoit mise la vile de Dijon en ces1. Li bons dux Robers s’an compleigna au roy de France en Flandres. Si mandai li roix au baillif de Cenz, que contraignent l’avesque à ce qu’il ostet lou ces de la vile de Dijon, liquex bailliz envoai un serjant qui havoit nom Guillaume de Raquemont, liquex Guillaume vint à Dijon, et ammenai en sa compaingnie Gilot d’Auxois, et vindrent à Girart Bonoite, adonc majour de Dijion et li requererent de par lou roy qu’il lour bailleit gens d’armes pour gaigier l’avoirhies afin qu’il ostit lou ces de Dijion, liquex maires respondit qu’il manderoit au lendemain ses compaignons eschevins, car tele chose il ne pooit faire sans auz, auquel landemain li diz Guillaumes, serjanz au baillif de Cenz, et lidit Gillat vindrent chiez lou maire, et troverent enqui petite compaignie des eschevinz, et dit lidiz Gillaz au maire: il ne semble pas que vous vulliez obeir au roy ne au duc, ne que vous vuilliez que li ces soit fuer de Dijion, quar vous dehussiez estre plus engagez de porchaicier que li ces fuest fuers que nous. Liquex maires dit audit Gillet qu’il estoit plux tenuz d’obeir à monseignour lou duc qu’il n’estoit, et lidiz Gillot respondit qu’il y mantoit, et hurent tant de paroles entr’aux qu’ils se leverent l’un contre l’autre, et ferist lidiz Gillot lou maire dou poing suis l’oroille. De ceu les gens de la ville furent mehuz et traihirent fuers dou parlour au maire loudit Gilloz, et fut hurepelez et deschirïé sa robe, et fut en poin de mort, maz il se boutit chez Aportoit, puis lou prit li maires et lou tint hun soir an prison, puis fut ostaigiez lidiz Giles landemain suis pliges por ceu qu’il disoit qu’il étoit procureours lou duc. Apres ceu lidiz Gilles, ansemble loudit Guillaume de Raquemont s’an alit plaindre au roy, et dit que en requerrant de par lui au maire de Dijion que li baillif et gens d’armes pour faire son commandement et son mandement, lidiz maires an havoit estez negligenz, en havoit estez batus et vituperez lidiz Gilles et sa robe dessirié en pièces, et lour baillai li roi une commission qui vint à monseignour Denise de Sainct-Abandun de Laon, baillif de Troihez que veneissent en Bergoinne por savoir la besoingne que lidiz Gilloz et Guillaume havoient denuncié suis seu de Dijion. Item, lidiz Gilloz vint à Dijion chiez un qui havoit non Monins li Sourdoz, et lou navrerent d’espées et tranchierent lou braiz et fierent plusiours plaies. Item, trois jours après, lidiz Giloz, ansemble grand foison de genz d’armes prit des borjois de la ville de Dijion suis les Terrauz de la dite vile, et plusours, Girart Redoulon, corroier, et plusours autres, et les ammenai les mains loiés darriers lou dos et les chevostres2 au coul à Chastiaunuef, puis après il revint environ Dijion et navrai Villevart qui moissenoit delà Dijion, et plusours autres. Item, ilz troverent plusours marchanz de Dijion alant à la foire de Sombernon, lesquels il prit et mit en prison et tollit lour chastelx3 et battit bien. Item, ly maires et li escheviz et procureour de la ville furent ajornez à Chastoillon par devant monseignour Denise, de Cenz, et le baillif de Troihes suis les despiz que lidiz Gillot l’avoit denunciez au roy, et fierent enqui lour enqueste, et examenerent Pierre de Besse procureour suis lesdiz articles, et quant lidiz Pierre vit qu’il n’anquierrient point suis les despiz quels que lidiz Gillot havoit dénuncié au rois, il lour dit pourquoy ceu estoit, et...... chiez lou roy et empitrer une commission...... on verra cette enqueste que nous facons contre vous....... nous doubtons que la vile ne soit condamnée... et se nous vous consoillons por l’amour de monseignour Huede, son frere qui hay estey à Orlians doze ans nostre....... Item, lidiz Pierres s’an vint tantôt à Guillaume Vertuoux, adonc maire de Dijion, présent maître Jehan eschevin, monseignour Hugue dou Pautez, l’officiaul de Chalon, sire Heuvrart lou Racheit et plusours autres borjois de Dijion qui a Chastoillon estoient pour cele besoingne, et li requit lidiz Pierres par trois fois par son soirement que il aleit au roy empitrer une commission des griez et des faiz que lidiz Gillos havoit faiz à la commune de Dijion et es singulaires persones et à la commune, liquelx maires respondit qu’il n’y iroit mie. Item, ly maires et li eschevinz et li procureour furent ajornez à Paris pour ouir l’enqueste et por oir droit de la ville de Dijion havoit faite desobeissance contre lou roy. Item, maistre Bonsamis de Sachenay, escheviz dou bour et plusours autres i furent envoiez por procurours et por propouser les griez que lidiz Gillez havoit faiz es singulaires persones de Dijion et a la commune ensemble — et parce qu’il ne les propouserent, la vile fut condampnée en l’amende lo roy en mille livres, en l’amende lou duc en six cent livres. Item, après tout ceu, li maires et li eschevinz furent au cimetière de Saint-Bénigne ensemble, lidiz Pierres dit qu’il n’avoient pas gardé lour sairement quand ils n’avoient propousez los griez do dit Gilloit, car se il les huessient haut propousez lidiz Gilloz et sai sentence fussint hauz condampnez et nun mie la vile, maz por lor deffaut li vile hontée et domagié, et lidiz procureours respondirent que lidiz Guillaume, maires, lour havoit envoié lectres de por luy et les eschevinz qu’il ne propoussessint riens contre loudit Gilloit, liquel eschevinz..... lou mirent en ny, et dit que lidiz Guillaume en doit havoir la robe lou duc, pour louquel deffaut li vile ast hahue si grossement domagié et enquor est vitupérée. Item, l’incarnacion l’an m. ccc. li bons dux Robert mit inquisitours en sa terre, c’est à savoir monseignour Pierre de Blanoux et lou priour de Coiches. Li dit inquisitour fierent ajorner lou maire qui estoit por lou temps, s’est à savoir Guillaume lou Vertuoux, liquelx Guillaumes se mit au cymetierre chiez les Jacobins et il dehust havoir respondui qu’il n’estoit tenuz à respondre fuer que ès achevinz et por point de chartre.......